Postituut- en tienermoord: Prostituut se vriend getuig | Maroela Media
Postituut- en tienermoord: Prostituut se vriend getuig
Johannes Christiaan de Jager (48) Woensdag in die hof. Foto: SAPA
Colin Jacobs (26), die vriend van 'n prostituut van Parow, Hiltina Alexander (18) wat glo deur Johannes de Jager vermoor is, se kruisondervraging hervat Donderdag in die Wes-Kaapse hooggeregshof.
Jacobs is die eerste getuie in die moordverhoor.
Jacobs het Woensdag, nadat De Jager (48) onskuldig gepleit het op aanklagte van verkragting en moord op Alexander, gesê die laaste keer wat hy Alexander gesien het, was op 18 Mei 2008 toe sy in 'n wit bakkie saam met De Jager geklim het.
Alexander se liggaam is 'n dag daarna langs 'n snelweg gevind. 'n Nadoodse ondersoek het bewys dat sy verwurg is.
Jacobs is egter eers 'n week daarna van haar dood ingelig. Hy het toe begin kyk of hy die bakkie iewers sien, aangesien die bestuurder (De Jager) 'n verdagte in haar moord is. Hy het gesê hy het eendag op pad gimnasium toe, die bakkie buite 'n werkswinkel opgemerk. Hy het die ondersoekbeampte gebel en na die toneel ontbied. Hy is intussen self by die werkswinkel in en het gevra aan wie die bakkie behoort. De Jager is geroep.
Jacobs sê De Jager het hom herken en wou die werkswinkel sluit. Jacobs het De Jager se bakkiesleutels gegryp om seker te maak dat hy nie wegry nie. De Jager het glo 'n vuurwapen te voorskyn gebring en Jacobs beveel om sy sleutels terug te gee. Die polisie het daarna by die toneel opgedaag en beheer oor die situasie geneem. Hy het gesê polisiebeamptes het 'n oorbel, wat glo aan Alexander behoort het, onder 'n mat in De Jager se bakkie gevind.
Jacobs het onder kruisverhoor van Sakkie Maartens, De Jager se prokureur, gesê hy was nie Alexander se "pimp" (bestuurder van prostitute) nie, maar het wel 'n seksuele verhouding met haar gehad.
De Jager word ook daarvan aangekla dat hy die 18-jarige Christina Mare van Mpumalanga vermoor het. Dié tiener se verminkte liggaam is op 14 Januarie vanjaar in 'n veld in Kraaifontein gevind. De Jager het Woensdag in sy pleitverduideliking erken dat hy haar liggaam opgesny en verbrand het. Hy het ontken dat hy haar vermoor het en het gesê haar dood was 'n "ongeluk". Lees meer hier.
Twee sterf in Klerksdorp-brand
Die aaklige, wrede barbaar lieg so hy glo hom self! Sies, hy verdien die swaarste straf wat daar is.